Aussies se krieketafrigter bedankDarren Lehmann, die Australiese krieketafrigter, kondig sy bedanking aan. Twiet: cricket.com.au Darren Lehmann, die Australiese krieketafrigter, het Donderdag aangekondig dat hy sal bedank ná die vierde kriekettoets teen Suid-Afrika. Die finale toets van die reeks vind Vrydag op die Wanderers in Johannesburg plaas. Lehmann se bedanking kom in die lig van die balpeutery-skandaal waarin die Australiese krieketspan tans gedompel is. Steve Smith, voormalige kaptein, en David Warner, die onderkaptein, is albei vir 12 maande uit alle internasionale krieket geskors vir hul rol in die balpeutery-voorval tydens die derde toets teen Suid-Afrika. Cameron Bancroft is vir nege maande uit die spel geskors. “Om die nuus aan die Australiese spelers te bring was waarskynlik die moeilikste ding wat ek moes doen,” het Lehmann gesê. Lehmann het gesê nadat hy vroeër vandag vir Smith sien huil het by die mediakonferensie in Sydney het hy gevoel hy kan nie langer voortgaan om Australië se afrigter te wees nie. Maroela Media het vroeër berig Smith was in trane toe hy om verskoning gevra het vir sy rol in die balpeutery-skandaal. “Ek wil dit duidelik maak dat ek as kaptein van die Australiese krieketspan volle verantwoordelikheid neem. Ek het ŉ ernstige oordeelsfout begaan. Dit was ŉ gebrek aan leierskap, my leierskap. Ek sal alles moontlik doen om op te maak vir my fout en die skade wat dit veroorsaak het,” het hy gesê.